Metodické usmernenie č. MF/010385/2017-352 zo dňa 24.3.2017 k započítaniu daňového nedoplatku v zmysle § 87 zákona č. 563/2009 Z. z. o správe daní a poplatkov (daňový poriadok) a o zmene a doplnení niektorých zákonov v znení neskorších predpisov

Rozpočtové organizácie štátu, príspevkové organizácie štátu, obce (vrátane ich rozpočtových a príspevkových organizácií) a vyššie územné celky (vrátane ich rozpočtových a príspevkových organizácií) vedú účtovníctvo v zmysle zákona č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“).
Zákon č. 563/2009 Z. z. o správe daní a poplatkov (daňový poriadok) a o zmene a doplnení niektorých zákonov v znení neskorších predpisov (ďalej „daňový poriadok“) v § 87 umožňuje započítať daňový nedoplatok daňového dlžníka s pohľadávkou, ktorú daňový dlžník eviduje voči štátnej rozpočtovej organizácii. Započítať je možné iba nepremlčané pohľadávky, ktoré v jednotlivom prípade presahujú sumu 350 eur. Započítaním daňového nedoplatku  daňového dlžníka s pohľadávkou daňového dlžníka tieto zaniknú vo výške, v ktorej sa kryjú, a to dňom doručenia potvrdenia finančného riaditeľstva o započítaní daňového nedoplatku daňovému dlžníkovi. 
Finančné riaditeľstvo požiada príslušnú štátnu rozpočtovú organizáciu o potvrdenie, že záväzok zodpovedajúci pohľadávke daňového dlžníka uznáva. Po potvrdení pohľadávky je rozpočtová organizácia povinná zdržať sa úkonov smerujúcich k zmene potvrdených údajov.

Na započítanie pohľadávok a záväzkov podľa tohto zákona sa nevzťahujú ustanovenia Obchodného zákonníka a Občianskeho zákonníka ako ani ustanovenia zákona č. 374/2014 Z. z. o pohľadávkach štátu a o zmene a doplnení niektorých zákonov.

Uvedené ustanovenie daňového poriadku sa nevzťahuje na správcu dane ktorým je obec.

Príklad – účtovanie v štátnej rozpočtovej organizácii:

Popis účtovného prípadu 
	MD	D	
Štátna rozpočtová organizácia eviduje záväzok voči dlžníkovi dane
	5xx	321, 379	
Zánik záväzky z dôvodu zápočtu záväzku dane dodávateľa
	321, 379	648	

Popis účtovného prípadu
	MD	D	

ŠRO eviduje záväzok voči dlžníkovi dane  - nákup automobilu	042	321	

Zaradenie automobilu do užívania	023	042	

Zánik záväzku z dôvodu zápočtu záväzku dane dodávateľa a preúčtovanie na účet časového rozlíšenia	321	384	

Zúčtovanie výdavkov budúcich období vo výške odpisov do výnosov	384	688	

Účtovanie MF SR

Popis účtovného prípadu
	MD	D	
Predpis daňovej pohľadávky 
	317	631	
Predpis budúceho odvodu rozpočtových príjmov
	589	351	
Zánik pohľadávky z dôvodu zápočtu daňového záväzku daňového subjektu s pohľadávkou rozpočtovej organizácie štátu
	548	317	
Storno predpisu budúceho odvodu rozpočtových príjmov z dôvodu zániku pohľadávku
	351	589	

Dátum:            31.03.2017
Vypracoval:    Ing.Jana Hvojníková
                       samostatné oddelenie legislatívy a výkazníctva verejnej správy
                       tel. 02/59 58 32 35

Schválil:          Ing. Ladislav Zakhar, PhD.
                       vedúci samostatného oddelenia legislatívy a výkazníctva verejnej správy 
                        tel. 02/59 58 32 22
                  
                       Ing. Miriam Majorová, PhD.
                       generálna riaditeľka sekcie štátneho výkazníctva